*Projekts*

**LATVIJAS REPUBLIKAS MINISTRU KABINETS**

2020.gada \_\_\_.\_\_\_\_\_\_\_\_\_ Noteikumi Nr.\_\_\_

Rīgā  (prot. Nr.\_\_\_ \_\_\_ §)

**Pieminekļu, piemiņas zīmju uzstādīšanas, piemiņas vietu izveidošanas un informatīvo plākšņu izvietošanas noteikumi**

Izdoti saskaņā ar likuma „Par kultūras pieminekļu aizsardzību”

14.panta vienpadsmito daļu un 18.3 panta trešo daļu

**I. Vispārīgie jautājumi**

1. Noteikumi nosaka:

1.1. kārtību, kādā tiek izveidota konsultatīvā padome pieminekļu, piemiņas zīmju un piemiņas vietu izveides priekšlikuma izvērtēšanai un atzinuma sniegšanai, kā arī padomes uzdevumus;

1.2. kārtību, kādā publiskā ārtelpā tiek uzstādīti vēsturiskiem notikumiem un personām veltīti pieminekļi, piemiņas zīmes un izveidotas piemiņas vietas;

1.3. kārtību, kādā izvieto informatīvās plāksnes pie objektiem, kuri neatbilst valsts aizsargājamo kultūras pieminekļu statusam, bet kuri sabiedriski nozīmīgās vietās ir izvietoti kā pieminekļi vai piemiņas vietas, un uz tām norādāmo informāciju.

2. Noteikumi neregulē:

2.1. militāro apbedījumu un ar to saistīto vietu iekārtošanu un uzturēšanu;

2.2. jautājumus, kas saistīti ar apbedījuma vietām, kā arī ar to iekārtošanu un uzturēšanu;

2.3. jautājumus, kas saistīti ar reliģisko darbību, reliģiskām, sakrālām, kulta celtnēm, priekšmetiem un vietām;

2.4. jautājumus, kas saistīti ar pieminekļu, piemiņas zīmju, piemiņas vietu un informatīvo plākšņu izvietošanu privātpersonu īpašumā, kas nav atzīstams par sabiedrībai ikdienā brīvi pieejamu publisku ārtelpu;

2.5. pieminekļu, piemiņas zīmju un piemiņas vietu izvietošanu līdz šo noteikumu spēkā stāšanās dienai, un kuri tiek restaurēti vai aizstāti ar jauniem dizainiski tādiem pašiem objektiem.

3. Uzrakstus uz sabiedriski nozīmīgās vietās izvietotām informatīvajām plāksnēm un piemiņas zīmēm veido latviešu valodā vai brīvi izvēlētā valodā, norādot uzraksta tulkojumu latviešu valodā.

4. Vides aizsardzības un reģionālās attīstības ministrija izveido un uztur noteikumos paredzēto pieminekļu, piemiņas zīmju, piemiņas vietu un informatīvo plākšņu uzskaiti un šīs informācijas publicēšanu savā tīmekļvietnē.

5. Šajos noteikumos paredzēto pieminekļu, piemiņas zīmju, piemiņas vietu un informatīvo plākšņu apzināšanu, uzskaiti un ar to saistītās informācijas ievietošanu savā tīmekļvietnē nodrošina tā pašvaldība, kuras teritorijā tie atrodas.

**II. Konsultatīvā padome**

6. Pieminekļu, piemiņas zīmju un piemiņas vietu izveides konsultatīvā padome (turpmāk – Padome) ir sabiedriska konsultatīva institūcija, kuras darbības mērķis ir veicināt institūciju sadarbību un lēmumu pieņemšanu jautājumos, kas attiecas uz pieminekļu, piemiņas zīmju uzstādīšanu un piemiņas vietu izveidošanu, kā arī jautājumos par izskaidrojošu informatīvu plākšņu izvietošanu pie objektiem, kuri neatbilst valsts aizsargājamo kultūras pieminekļu statusam, bet kuri sabiedriski nozīmīgās vietās izvietoti kā pieminekļi vai piemiņas vietas.

7. Padomei ir šādi uzdevumi:

7.1. izvērtēt uz sabiedrībai pieejamās vietās izvietotajām informatīvajām plāksnēm, kā arī informatīvajām plāksnēm, kuras vēl tiks izvietotas, veicamo uzrakstu atbilstību šiem noteikumiem un citiem normatīvajiem aktiem;

7.2. novērtēt Padomei sniegto ziņu pilnīgumu un atbilstību īstenībai par iecerē norādītajiem vēsturiskiem notikumiem vai personām;

7.3. novērtēt pieminekļu, piemiņas zīmju, piemiņas vietu un informatīvo plākšņu ieceru arhitektonisko, māksliniecisko un dizaina kvalitāti, kā arī iederēšanos apkārtnē esošajā kultūrvidē;

7.4. izdot pašvaldību būvvaldēm saistošus atzinumus par šajos noteikumos paredzēto ieceru atbilstību, neatbilstību vai trūkumiem, kā arī rekomendēt ieceru atbalstīšanu vai neatbalstīšanu;

7.5. veikt citus normatīvajos aktos noteiktos pienākumus.

8. Vides aizsardzības un reģionālās attīstības ministrija ar rīkojumu apstiprina Padomes sastāvu uz pieciem gadiem. Padomes sastāvā ir:

8.1. Vides aizsardzības un reģionālās attīstības ministrijas pārstāvis;

8.2. Kultūras ministrijas pārstāvis;

8.3. Aizsardzības ministrijas pārstāvis;

8.4. Iekšlietu ministrijas pārstāvis;

8.5. Nacionālās kultūras mantojuma pārvaldes pārstāvis;

8.6. Latvijas Nacionālā kultūras centra pārstāvis;

8.7. Valsts valodas centra pārstāvis;

8.8. Latvijas Nacionālā arhīva pārstāvis;

8.9. Latvijas Universitātes Latvijas Vēstures institūta pārstāvis;

8.10. Latvijas Pašvaldību savienības pārstāvis;

8.11. Latvijas Arhitektu savienības pārstāvis;

8.12. Latvijas Dizaineru savienības pārstāvis;

8.13. Latvijas Okupācijas muzeja pārstāvis.

9. Padomi vada Padomes priekšsēdētājs, bet viņa prombūtnes laikā – Padomes priekšsēdētāja vietnieks. Padomes priekšsēdētāju un priekšsēdētāja vietnieku no sava vidus uz pieciem gadiem ievēlē Padomes locekļi.

10. Padome veido darba grupu šo noteikumu 1.3.apakšpunktā minēto jautājumu risināšanai, kuras sastāvu apstiprina Padome. Padomes darba grupas locekļu skaitlisko sastāvu nosaka Padome. Padomes darba grupu vada Vides aizsardzības un reģionālās attīstības ministrija. Padomes darba grupā ir pārstāvētas šādas institūcijas:

10.1. Vides aizsardzības un reģionālās attīstības ministrija;

10.2. Kultūras ministrija;

10.3. Aizsardzības ministrija;

10.4. Iekšlietu ministrija;

10.5. Nacionālā kultūras mantojuma pārvalde.

11. Padomes un Padomes darba grupas sēdes notiek pēc Padomes priekšsēdētāja, viņa vietnieka vai Padomes locekļa ierosinājuma, bet ne retāk kā vienu reizi mēnesī. Ja Padomes vai Padomes darba grupas sēdi ierosina Padomes loceklis, lēmumu par tās norisi un ar to saistītos jautājumus pieņem Padomes priekšsēdētājs.

12. Padome un Padomes darba grupa ir lemttiesīga, ja tās sēdē piedalās ne mazāk par divām trešdaļām no tās locekļiem. Ja Padome vai Padomes darba grupa nav lemttiesīga par konkrēto jautājumu ilgāk kā trīs mēnešus pēc kārtas, tās sastāvu groza un apstiprina šajos noteikumos paredzētajā kārtībā.

13. Šo noteikumu III. un IV. nodaļā paredzētos Padomes lēmumus, kā arī lēmumus par Padomes priekšsēdētāja un priekšsēdētāja vietnieka apstiprināšanu pieņem ar kvalificētu balsu vairākumu – lēmums ir pieņemts, ja par to balsojuši ne mazāk kā divas trešdaļas no klātesošajiem Padomes locekļiem. Par citiem jautājumiem Padome vai Padomes darba grupa lēmumus pieņem ar vienkāršu balsu vairākumu. Ja balsis par lēmumu sadalās līdzīgi, izšķiroša ir Padomes priekšsēdētāja balss.

14. Padomes priekšsēdētājs:

14.1. apstiprina Padomes sēdes un Padomes darba grupas sēdes darba kārtību;

14.2. sasauc un vada Padomes sēdes;

14.3. nosaka Padomes un Padomes darba grupas sēžu vietu un laiku;

14.4. lemj par dokumentu un citu nepieciešamo materiālu iegūšanu pirms attiecīgā jautājuma izskatīšanas;

14.5. organizē Padomes un Padomes darba grupas lēmumu pieņemšanai nepieciešamo dokumentu un citu materiālu oriģinālu vai likumā noteiktā kārtībā apliecinātu izrakstu, norakstu un kopiju izsniegšanu Padomes locekļiem;

14.6. izlemj citus procesuālus un organizatoriskus jautājumus, kas nav izlemjami citā kārtībā.

15. Padomes priekšsēdētāja apstiprināto sēdes darba kārtību un citus ar darba kārtību saistītos materiālus ne vēlāk kā piecas darbdienas pirms Padomes vai Padomes darba grupas sēdes norises dienas nosūta (elektroniski vai papīra formā) visiem Padomes locekļiem.

16. Padomes vai Padomes darba grupas darbā var pieaicināt ekspertus vai citus speciālistus, ja pamatota lēmuma pieņemšanai nepieciešams eksperta vai cita speciālista atzinums. Par nepieciešamību pieaicināt ekspertus vai citus speciālistus lemj Padomes sēdē.

17. Padomes un Padomes darba grupas sēdes ir atklātas.

18. Padomes un Padomes darba grupas sēdes protokolē. Padomes un Padomes darba grupas sēdes protokolā norāda darba kārtību, sēdes dalībniekus un personas, kuras izteikušās par attiecīgo jautājumu, kā arī pieņemtos lēmumus un Padomes un Padomes darba grupas dalībnieku atšķirīgos viedokļus. Padomes un Padomes darba grupas sēdes protokolu paraksta visi attiecīgajā sēdē klātesošie Padomes un Padomes darba grupas locekļi.

19. Padome un Padomes darba grupa ir tiesīga bez maksas saņemt tās kompetencē esošo jautājumu izlemšanai nepieciešamo informāciju no valsts un pašvaldību institūcijām, iesniedzēja un privātpersonām, kā arī aicināt institūciju pārstāvjus un privātpersonas piedalīties Padomes vai Padomes darba grupas sēdē.

20. Informāciju, dokumentus un citus lēmuma pieņemšanai nepieciešamos materiālus, kurus Padome un Padomes darba grupa pati nevar savlaicīgi iegūt, iegūst un sagatavo Vides aizsardzības un reģionālās attīstības ministrija, un ne vēlāk kā piecas darbdienas pirms Padomes vai Padomes darba grupas sēdes iesniedz Padomes priekšsēdētājam.

21. Vides aizsardzības un reģionālās attīstības ministrija koordinē Padomes un Padomes darba grupas darbu, nodrošina tās tehnisko un organizatorisko darbību, kā arī nodrošina Padomes lēmumu ievietošanu Vides aizsardzības un reģionālās attīstības ministrijas tīmekļvietnē un kontrolē to izpildi.

**III. Pieminekļu, piemiņas zīmju uzstādīšanas un**

**piemiņas vietu izveide**

22. Priekšlikumu par pieminekļa vai piemiņas zīmes uzstādīšanu, vai piemiņas vietas izveidošanu iesniedzējs (fiziska vai juridiska persona) iesniedz Vides aizsardzības un reģionālās attīstības ministrijā.

23. Priekšlikumā par pieminekļa vai piemiņas zīmes uzstādīšanu, vai piemiņas vietas izveidošanu norāda informāciju par ieceri un vēsturiskā notikuma faktu vai personu. Priekšlikumam pievieno šādus materiālus:

23.1. dokumentus un citus pierādījumus, kas apstiprina vēsturiskā notikuma faktu vai personu;

23.2. nekustamā īpašuma īpašnieka piekrišanu pieminekļa vai piemiņas zīmes uzstādīšanai, vai piemiņas vietas izveidei, norādot, vai piekrišana to uzstādīšanai ir bez termiņa ierobežojuma, vai ar termiņu, līdz kuram īpašnieks piekrīt pieminekļa, piemiņas zīmes uzstādīšanai vai piemiņas vietas izveidei savā īpašumā;

23.3. pieminekļa, piemiņas zīmes vai piemiņas vietas ieceres īstenošanas dokumentus, skices un plānus, kas satur izvietojamo objektu izmēru, tekstuālo saturu, vizuālo un māksliniecisko noformējumu, novietojumu dabā, uz ēkām vai citiem objektiem, apzaļumošanas, vides pieejamības aspektus un citu informāciju, kurai var būt nozīme arhitektoniskās, mākslinieciskās un dizaina kvalitātes novērtēšanā;

23.4. pieminekļa, piemiņas zīmes vai piemiņas vietas uzturēšanas un kopšanas plānu;

23.5. citus iesniedzēja rīcībā esošu informāciju, kurai var būt nozīme lietas izlemšanā.

24. Pēc priekšlikuma un tam pievienoto materiālu (šīs nodaļas izpratnē turpmāk – dokumentācija) saņemšanas Vides aizsardzības un reģionālās attīstības ministrija informāciju par priekšlikumā ietverto ieceri publicē savā tīmekļvietnē, nodrošinot iespēju institūcijām un sabiedrībai iepazīties ar šo informāciju un par to izteikt viedokli. Vides aizsardzības un reģionālās attīstības ministrija nodrošina tīmekļvietnē ievietotās informācijas papildināšanu ar jaunām ziņām par dokumentācijas saskaņošanas gaitu līdz tās pilnīgai saskaņošanai.

25. Vides aizsardzības un reģionālās attīstības ministrija pēc priekšlikumā ietvertās ieceres publicēšanas savā tīmekļvietnē dokumentāciju un par priekšlikumu izteikto viedokļu saturu nosūta pašvaldības būvvaldei, kuras teritorijā plānots uzstādīt pieminekli, piemiņas zīmi vai izveidot piemiņas vietu (šīs nodaļas izpratnē turpmāk – būvvalde).

26. Būvvalde viena mēneša laikā pēc dokumentācijas saņemšanas izvērtē tās atbilstību normatīvajiem aktiem, teritorijas plānojuma dokumentiem, aizsargjoslu un vides pieejamības prasībām un pieņem motivētu lēmumu par dokumentācijas tālāku virzību:

26.1. atbalstīt;

26.2. neatbalstīt.

27. Būvvalde iesniedzējam paziņo lēmumu par dokumentācijas virzību.

28. Dokumentācijas neatbalstīšanas gadījumā būvvalde dokumentāciju atdod iesniedzējam.

29. Pēc dokumentācijas tālākas virzības atbalstīšanas būvvalde piecu darbdienu laikā dokumentāciju nosūta Padomei.

30. Ja vēsturiskiem notikumiem un personām veltītu pieminekli, piemiņas zīmi vai piemiņas vietu paredzēts uzstādīt vai izveidot valsts aizsargājamā kultūras piemineklī, pie tā vai kultūras pieminekļa aizsardzības zonā, būvvalde, piecu darbdienu laikā pēc dokumentācijas atbalstīšanas, to nosūta saskaņošanai Nacionālajai kultūras mantojuma pārvaldei.

31. Nacionālā kultūras mantojuma pārvalde pēc dokumentācijas saņemšanas to izvērtē un viena mēneša laikā pieņem motivētu lēmumu:

31.1. saskaņot dokumentāciju;

31.2. nesaskaņot dokumentāciju;

31.3. saskaņot dokumentāciju ar nosacījumiem.

32. Nacionālā kultūras mantojuma pārvalde pēc dokumentācijas saskaņošanas to nodod Padomei. Dokumentācijas nesaskaņošanas gadījumā Nacionālā kultūras mantojuma pārvalde lēmumu paziņo iesniedzējam un dokumentāciju nodod Padomei. Ja Nacionālā kultūras mantojuma pārvalde dokumentāciju saskaņo ar nosacījumiem, tā lēmumā norāda nosacījumu izpildes veikšanas pasākumus un lēmumu paziņo iesniedzējam un dokumentāciju nodod Padomei.

33. Padome sešu mēnešu laikā pēc dokumentācijas saņemšanas izvērtē dokumentāciju un, konstatējot vēsturiskā notikuma faktu vai personas esamību, vērtē tajā ietvertās ieceres atbilstību normatīvajiem aktiem, arhitektonisko, māksliniecisko un dizaina kvalitāti, kā arī ieceres iederēšanos apkārtnē esošajā kultūrvidē (iecerei jālīdzinās tās apkārtnē esošo būvju un citu kultūrvēsturisku objektu dizainiskajam noformējumam) un sniedz būvvaldei saistošu atzinumu:

33.1. atbalstīt ieceri;

33.2. neatbalstīt ieceri;

33.3. par ieceres vērtēšanas atlikšanu sakarā trūkumiem, nosakot termiņu trūkumu novēršanai, kas nav mazāks par vienu mēnesi no atzinuma paziņošanas dienas.

34. Pēc atzinuma sniegšanas Padome dokumentāciju nosūta būvvaldei. Ieceres neatbalstīšanas gadījumā būvvalde dokumentāciju atdot iesniedzējam.

35. Ja Padome atzīst, ka dokumentācijas vērtēšana jāatliek, tā atzinumā norāda konstatētos trūkumus un atzinumu paziņo iesniedzējam. Ja iesniedzējs Padomes noteiktajā termiņā trūkumus nenovērš, iecere uzskatāma par neatbalstītu un būvvalde dokumentāciju atdod iesniedzējam.

36. Būvvalde, pamatojoties uz Padomes atzinumu, viena mēneša laikā pieņem motivētu lēmumu:

36.1. saskaņot dokumentāciju;

36.2. nesaskaņot dokumentāciju un atdot iesniedzējam.

37. Ja no šajā nodaļā paredzētās institūcijas lēmuma izriet, ka dokumentācija vai tās sastāvā esošie materiāli jāatdod iesniedzējam, attiecīgā institūcija dokumentāciju glabā ne mazāk kā sešus mēnešus. Ja institūcijas noteiktajā dokumentācijas glabāšanas termiņā iesniedzējs nepieņem dokumentāciju vai kādu no izsniedzamajiem dokumentiem (materiāliem), institūcija to nodod Latvijas Nacionālajam arhīvam vai citai institūcijai pēc piekritības, vai, ja dokumentācijai vai dokumentiem (materiāliem), izņemot to oriģinālus, nevar būt kultūrvēsturiska vai tiesiska nozīme, kuras dēļ varētu būt nepieciešama tās saglabāšana, – iznīcina.

**IV. Informatīvo plākšņu izvietošana**

38. Iesniegumu par informatīvās plāksnes izvietošanu pie objekta, kurš neatbilst valsts aizsargājamā kultūras pieminekļa statusam, bet kurš sabiedriski nozīmīgā vietā ir izvietots kā piemineklis vai piemiņas vieta, iesniedz tās pašvaldības būvvaldē, kuras teritorijā paredzēts izvietot informatīvo plāksni (šīs nodaļas izpratnē turpmāk – būvvalde).

39. Iesniegumā par informatīvās plāksnes izvietošanu norāda informāciju par vēsturiskā notikuma faktu vai personu, un iesniegumam pievieno šādus materiālus:

39.1. dokumentus un citus pierādījumus, kas apstiprina vēsturiskā notikuma faktu vai personu;

39.2. nekustamā īpašuma īpašnieka piekrišanu informatīvās plāksnes uzstādīšanai, norādot, vai piekrišana informatīvās plāksnes uzstādīšanai ir bez termiņa ierobežojuma, vai termiņu, līdz kuram īpašnieks piekrīt pieminekļa, piemiņas zīmes uzstādīšanai vai piemiņas vietas izveidei savā īpašumā;

39.3. dokumentus un skices, kas satur informatīvās plāksnes izmēru, saturu, vizuālo un māksliniecisko noformējumu, novietojumu dabā, uz ēkām vai citiem objektiem un citu informāciju, kurai var būt nozīme motivēta lēmuma pieņemšanā;

39.4. citus iesniedzēja rīcībā esošus pierādījumus, kam var būt nozīme lietas izlemšanā.

40. Būvvalde viena mēneša laikā no iesnieguma saņemšanas izvērtē tā atbilstību normatīvajiem aktiem, teritorijas plānojuma, aizsargjoslu un vides pieejamības prasībām, kā arī iesniegumam pievienotos materiālus un pieņem motivētu lēmumu par iesnieguma tālāku virzību:

40.1. atbalstīt;

40.2. neatbalstīt.

41. Būvvalde iesniedzējam paziņo lēmumu par dokumentācijas tālāku virzību.

42. Iesnieguma neatbalstīšanas gadījumā būvvalde iesniegumu ar tam pievienotajiem materiāliem atdod iesniedzējam.

43. Pēc iesnieguma atbalstīšanas būvvalde iesniegumu un tam pievienotos materiālus nosūta izskatīšanai Padomes darba grupai.

44. Padomes darba grupa trīs mēnešu laikā izvērtē iesniegumu un tam pievienotos materiālus un, konstatējot vēsturiskā notikuma faktu vai personas esamību un iesniegumā ietvertās ieceres atbilstību normatīvajiem aktiem, vērtē ieceres arhitektonisko, māksliniecisko un dizaina kvalitāti, kā arī iederēšanos apkārtnē esošajā kultūrvidē (iecerei jālīdzinās tās apkārtnē esošo būvju un citu kultūrvēsturisku objektu dizainiskajam noformējumam) un Padomei sniedz rekomendāciju:

44.1. atbalstīt ieceri;

44.2. neatbalstīt ieceri;

44.3. par ieceres vērtēšanas atlikšanu sakarā ar trūkumiem, nosakot termiņu trūkumu novēršanai, kas nav mazāks par vienu mēnesi no rekomendācijas paziņošanas dienas.

45. Pēc ieceres atbalstīšanas Padomes darba grupa nekavējoties, bet ne vēlāk kā piecu darbdienu laikā nodod Padomei iesniegumu un tam pievienotos materiālus.

46. Ja Padomes darba grupa atzīst, ka ieceres vērtēšana jāatliek, tā rekomendācijā norāda konstatētos trūkumus un rekomendāciju paziņo iesniedzējam. Ja iesniedzējs Padomes darba grupas noteiktajā termiņā trūkumus nenovērš, iecere uzskatāma par neatbalstītu un Padomes darba grupa iesniegumu ar tam pievienotajiem materiāliem piecu darbdienu laikā nosūta būvvaldei. Būvvalde iesniegumu un tam pievienotos materiālus atdod iesniedzējam.

47. Padome nākamajā sēdē izskata Padomes darba grupas rekomendāciju par ieceri un izsniedz attiecīgajai pašvaldībai saistošu atzinumu:

47.1. atbalstīt ieceri;

47.2. neatbalstīt ieceri.

48. Ieceres neatbalstīšanas gadījumā Padomes darba grupa vai Padome iesniegumu un tam pievienotos materiālus piecu darbdienu laikā nosūta būvvaldei, kura iesniegumu un tam pievienotos materiālus atdot iesniedzējam.

49. Saņemot Padomes atzinumu atbalstīt ieceri, pašvaldība, kuras teritorijā plānots uzstādīt informatīvo plāksni, to izvieto, un uz informatīvās plāksnes par objektu norāda šādu minimālo informācijas apjomu:

49.1. nosaukumu;

49.2. datējumu;

49.3. autoru, ja tas attiecināms;

49.4. vēsturiskā notikuma vai personas aprakstu.

50. Ja no būvvaldes, Padomes darba grupas vai Padomes lēmuma, rekomendācijas, atzinuma, cita lēmuma vai normatīvajiem aktiem izriet, ka iesniegums vai tam pievienotie materiāli jāatdod iesniedzējam, attiecīgā institūcija tos glabā ne mazāk kā sešus mēnešus. Ja institūcijas noteiktajā iesnieguma un tam pievienoto materiālu glabāšanas termiņā iesniedzējs nepieņem kādu no izsniedzamajiem dokumentiem (materiāliem), institūcija tos nodot Latvijas Nacionālajam arhīvam vai citai institūcijai pēc piekritības, vai, ja dokumentiem (materiāliem), izņemot to oriģinālus, nav kultūrvēsturiska vai citādi tiesiska nozīme, kuras dēļ varētu būt nepieciešama to saglabāšana, – iznīcina.

**V. Noslēguma jautājumi**

 51. Vides aizsardzības un reģionālās attīstības ministrija sadarbībā ar Nacionālo kultūras mantojuma pārvaldi līdz 2021.gada 31.decembrim nodrošina pieminekļu, piemiņas zīmju, piemiņas vietu un informatīvo plākšņu uzskaites sistēmas izveidi.

 52. Pašvaldības līdz 2022.gada 31.decembrim veic līdz šo noteikumu spēkā stāšanās dienai izveidoto un uzstādīto pieminekļu, piemiņas zīmju, piemiņas vietu un informatīvo plākšņu apzināšanu un nodrošina ar tiem saistītās informācijas ievietošanu uzskaites sistēmā.

Ministru prezidents A.K.Kariņš

Kultūras ministrs N.Puntulis

Vīza: Valsts sekretāre D.Vilsone

Dambis 67213113

Juris.Dambis@mantojums.lv